**Informácie k uplatneniu príspevku za ubytovanie odídenca**

Obec Spišský Hrušov poskytuje príspevok za ubytovanie odídenca (i) **osobe, ktorá vlastní nehnuteľnosť slúžiacu na bývanie** v jej územnom obvode a ktorá v nej poskytne **bezodplatne** ubytovanie odídencovi alebo (ii) **právnickej osobe, ktorá poskytuje bezodplatne ubytovanie odídencovi v nebytovej budove slúžiacej na krátkodobé ubytovanie**, ktoré vlastní alebo spravuje na základe predpisu, ak takéto ubytovanie neposkytuje na základe živnostenského oprávnenia (ďalej len „oprávnená osoba“).

Príspevok sa poskytuje za noc ubytovania odídenca. Príspevok možno poskytnúť aj najviac za sedem nocí poskytovania ubytovania prechádzajúcich dňu poskytnutia dočasného útočiska odídencovi, najskôr však od 26. februára 2022.

Výška príspevku za ubytovanie je ustanovená nariadením vlády SR č. 99/2022. Príspevok sa podľa nariadenia vlády poskytuje vo výške

1. 7 eur za jednu noc ubytovania každého odídenca, ak ide o fyzickú osobu, ktorá dovŕšila vek 15 rokov,
2. 3,50 eura za jednu noc ubytovania každého odídenca, ak ide o fyzickú osobu, ktorá nedovŕšila vek 15 rokov.

Príspevok za ubytovanie odídenca sa podľa nariadenia vlády poskytuje do 30. júna 2022.

***Povinnosti oprávnenej osoby pri uplatňovaní príspevku za ubytovanie, ktorá poskytuje ubytovanie v nehnuteľnosti slúžiacej na bývanie:***

* V prvom rade je potrebné, aby oprávnená osoba **predložila** Obci **originál** **zmluvy o poskytnutí ubytovania** odídencovi. Vzor zmluvy o poskytnutí ubytovania odídencovi je zverejnený na webovom sídle Ministerstva vnútra SR <https://minv.sk/>a na webovom sídle <https://ua.gov.sk/>.V tejto súvislosti upozorňujeme, že v prípade, **ak je nehnuteľnosť, v ktorej sa poskytuje ubytovanie odídencovi v podielovom spoluvlastníctve viacerých spoluvlastníkov, je potrebné aby bol každý spoluvlastník v zmluve uvedený ako oprávnená osoba a aby zmluvu aj podpísal.** Za odídenca, ktorý nenadobudol plnoletosť uzatvára zmluvu jeho zákonný zástupca, blízka osoba alebo súdom ustanovený opatrovník.

**Zmluvu možno predložiť:**

* **osobne** kedykoľvek v čase stránkových hodín v priestoroch Obecného úradu Spišský Hrušov alebo
* **prostredníctvom pošty zaslaním na adresu: Obecný úrad Spišský Hrušov, Spišský Hrušov č. 216, 053 63 Spišský Hrušov.** Pre urýchlenie vybavenia Vašej žiadosti prosíme, uvádzajte na obálke nápis „*Ubytovanie odídenca*“ a v zmluve uveďte svoje telefónne číslo a telefónne číslo odídenca, aby sme sa s Vami v prípade potreby vedeli čo najrýchlejšie skontaktovať.

Prílohou zmluvy o poskytnutí ubytovania odídencovi má byť kópia dokladu o tolerovanom pobyte na území Slovenskej republiky s označením „ODÍDENEC“ alebo s označením „DOČASNÉ ÚTOČISKO“ a čestné vyhlásenie oprávnenej osoby súvisiace so zánikom/ukončením nájmu po vyhlásení mimoriadnej situácie vyhlásenej v súvislosti s hromadným prílevom cudzincov na územie SR. Prosíme, nezabúdajte na tieto povinné prílohy zmluvy.

* Následne je oprávnená osoba povinná **do 5 pracovných dní po skončení kalendárneho mesiaca, v ktorom poskytla ubytovanie odídencovi predložiť** **Obci výkaz**, ktorý obsahuje počet nocí, počas ktorých bolo odídencovi skutočne poskytované ubytovanie a ďalšie údaje uvedené vo vzore výkazu, ktorý je zverejnený na webovom sídle Ministerstva vnútra SR (<https://minv.sk/>).

**Výkaz možno doručiť:**

* **osobne** kedykoľvek v čase stránkových hodín v priestoroch Obecného úradu Spišský Hrušov,
* **elektronicky** na e-mailovú adresu: sphrusov@levonetmail.sk; upozorňujeme, že pri tejto forme je potrebné aby bol výkaz ***podpísaný zaručeným elektronickým podpisom***, alebo
* **prostredníctvom pošty zaslaním na adresu: Obecný úrad Spišský Hrušov, Spišský Hrušov č. 216, 053 63 Spišský Hrušov,** avšak vzhľadom na dodržanie lehoty odporúčame využiť osobné alebo elektronické doručenie.

Upozornenie: Ak si oprávnená osoba uplatňuje príspevok aj za dni predchádzajúce dňu poskytnutia dočasného útočiska odídencovi, a tieto dni pripadli na mesiac február 2022, oprávnená osoba zahrnie údaje za dni ubytovania v mesiaci február 2022 do výkazu za mesiac marec 2022.

***Povinnosti oprávnenej osoby pri uplatňovaní príspevku za ubytovanie, ktorá poskytuje ubytovanie v nebytovej budove slúžiacej na krátkodobé ubytovanie:***

* **Vyššie uvedené povinnosti** oprávnenej osoby pri uplatňovaní príspevku za ubytovanie, ktorá poskytuje ubytovanie v nehnuteľnosti slúžiacej na bývanie **sa vzťahujú aj na ďalšiu oprávnenú osobu, a to právnickú osobu, ktorá poskytuje ubytovanie v nebytovej budove slúžiacej na krátkodobé ubytovanie,** ktoré vlastní alebo spravuje na základe predpisu, ak takéto ubytovanie neposkytuje na základe živnostenského oprávnenia. Okrem týchto povinností je však táto oprávnená osoba, **pred začatím poskytovania ubytovania odídencom** v nebytovej budove slúžiacej na krátkodobé ubytovanie **povinná oznámiť obci**, v ktorej územnom obvode je takáto budova, **celkovú ubytovaciu kapacitu** nebytovej budovy slúžiacej na krátkodobé ubytovanie. Oznámenie možno vykonať vyplnením formulára: „**Oznámenie právnickej osoby**“, v ktorom sú premietnuté aj ďalšie skutočnosti, ktoré je oprávnená osoba povinná deklarovať v zmysle § 36a ods. 4 zákona č. 480/2002 Z.z.. Formulár je dostupný na webovom sídle Obce: <https://www.spisskyhrusov.sk/dokument.php?kat=15>

**Oznámenie možno doručiť:**

* **osobne** kedykoľvek v čase stránkových hodín v priestoroch Obecného úradu Spišský Hrušov, oznámenie môže oprávnená osoba vyplniť aj na mieste, avšak pre urýchlenie vybavenia a eliminovanie počtu osôb v priestoroch Obecného úradu, odporúčame prísť už s vyplneným oznámením,
* **prostredníctvom pošty zaslaním na adresu:** Obecný úrad Spišský Hrušov, 0Spišský Hrušov č. 216, 053 63 Spišský Hrušov***,*** pre urýchlenie vybavenia Vašej žiadosti, prosím uvádzajte na obálke nápis „*Ubytovanie odídenca*“, alebo
* elektronicky na e-mailovú adresu: sphrusov@levonetmail.sk; upozorňujeme, že pri tejto forme je potrebné aby oznámenie bolo podpísané zaručeným elektronickým podpisom.

Upozornenie: Ak oprávnená osoba poskytla ubytovanie odídencovi pred nadobudnutím účinnosti zákona č. 92/2022 Z. z. o niektorých ďalších opatreniach v súvislosti so situáciou na Ukrajine (tzv. Lex Ukrajina), t.j. pred 30.03.2022, má splniť vyššie uvedenú oznamovaciu povinnosť do 10 kalendárnych dní po nadobudnutí účinnosti tohto zákona.

***Povinnosti odídenca v súvislosti s príspevkom za ubytovanie:***

* **Každý odídenec**, ktorému oprávnená osoba poskytuje ubytovanie **je povinný raz mesačne počas poskytovania ubytovania osobne oznámiť Obci, že mu oprávnená osoba poskytuje ubytovanie**. Táto povinnosť sa **prvý krát** uplatní počas poskytovania ubytovania **v mesiaci apríl 2022**. Prosíme preto oprávnené osoby, aby o tejto povinnosti informovali odídencov, ktorým poskytujú ubytovanie a aby im túto povinnosť pravidelne (mesačne) pripomínali.
* Oznámenie poskytovania ubytovania môžu odídenci vykonať v nasledovných dňoch a časoch:
* **utorok 0800 - 1200**
* **štvrtok 0800 - 1200**

a to **v priestoroch Obecného úradu** Na mieste odídenci vyplnia formulár: ***„Oznámenie o poskytovaní ubytovania“***. Formulár je dostupný na webovom sídle Obce: <https://www.spisskyhrusov.sk/dokument.php?kat=15>. Pre urýchlenie ich vybavenia a eliminovanie počtu osôb v priestoroch Obecného úradu, odporúčame odídencom prísť už s vyplneným formulárom. Potrebný počet tlačív Vám bezplatne poskytneme už pri predložení zmluvy o poskytnutí ubytovania alebo kedykoľvek v čase stránkových hodín.

Upozorňujeme, že uvedené dni a časy sú určené výhradne pre splnenie zákonom stanovenej povinnosti odídencov osobne oznámiť Obci, že im oprávnená osoba poskytuje ubytovanie. Okrem tejto služby v uvedených dňoch a časoch Obec občanom neposkytuje iné služby.

***Maximálna výška príspevku:***

Ak oprávnená osoba poskytuje ubytovanie odídencovi v nehnuteľnosti slúžiacej **na bývanie**, ktorá má

1. jednu obytnú miestnosť a súhrnná suma príspevkov poskytovaných v súlade s nariadením vlády by presiahla 500 eur, čo aj len za časť kalendárneho mesiaca, príspevok v súhrnnej sume za všetkých odídencov ubytovaných v tejto nehnuteľnosti sa poskytuje v sume500 eur za kalendárny mesiac,
2. dve obytné miestnosti a súhrnná suma príspevkov poskytovaných v súlade s nariadením vlády by presiahla 750 eur, čo aj len za časť kalendárneho mesiaca, príspevok v súhrnnej sume za všetkých odídencov ubytovaných v tejto nehnuteľnosti sa poskytuje v sume750 eur za kalendárny mesiac,
3. tri obytné miestnosti a súhrnná suma príspevkov poskytovaných v súlade s nariadením vlády by presiahla 1000 eur, čo aj len za časť kalendárneho mesiaca, príspevok v súhrnnej sume za všetkých odídencov ubytovaných v tejto nehnuteľnosti sa poskytuje v sume1000 eur za kalendárny mesiac,
4. štyri a viac obytných miestností a súhrnná suma príspevkov poskytovaných v súlade s nariadením vlády by presiahla 1250 eur, čo aj len za časť kalendárneho mesiaca, príspevok v súhrnnej sume za všetkých odídencov ubytovaných v tejto nehnuteľnosti sa poskytuje v sume 1250 eur za kalendárny mesiac.

Príspevok oprávnenej osobe, ktorá poskytuje ubytovanie v **nebytovej budove** slúžiacej na krátkodobé ubytovanie sa poskytuje za noc ubytovania odídenca v sume v súlade s nariadením vlády, najviac za ubytovanie takého počtu odídencov, ktorý zodpovedá rozsahu oznámenej ubytovacej kapacity. Ak sa v nebytovej budove slúžiacej na krátkodobé ubytovanie nachádza byt, na určenie súhrnnej sumy príspevkov za ubytovanie odídencov v tomto byte sa použije obmedzenie uvedené vyššie pri nehnuteľnosti slúžiacej na bývanie.

***Kedy bude príspevok vyplatený?***

Ministerstvo vnútra SR by malo Obci poskytnúť sumu zodpovedajúcu príspevkom uplatneným oprávnenými osobami za príslušný kalendárny mesiac do konca kalendárneho mesiaca nasledujúceho po kalendárnom mesiaci, za ktorý sa príspevok poskytuje. Následne Obec do 5 pracovných dní od prijatia sumy poukázanej ministerstvom vyplatí jednotlivým oprávneným osobám ich príspevky.

***Ako bude príspevok vyplatený?***

Príspevok bude oprávnenej osobe vyplatený **na účet** vedený v banke alebo pobočke zahraničnej banky uvedený v zmluve o poskytnutí ubytovania odídencovi. Ak oprávnená osoba takýto účet nemá zriadený, príspevok jej bude vyplatený v hotovosti.

Príspevok vyplácaný v hotovosti si bude môcť oprávnená osoba prevziať do 5 pracovných dní v mesiaci v nasledovných dňoch a časoch:

* pondelok: 0800 - 1200
* streda: 0800 - 1200